Komisijos sprendimas
1999 m. kovo 17 d.
iš dalies keičiantis Tarybos sprendimą 79/542/EEB ir Sprendimus 92/160/EEB bei 93/197/EEB dėl registruotų arklių iš tam tikrų Kirgizijos Respublikos dalių importo į Bendriją gyvūnų sveikatos reikalavimų
(pranešta dokumentu Nr. C(1999) 609)
(tekstas svarbus EEE)
(1999/236/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 12, 13, 15, 16 straipsnius ir 19 straipsnio ii punktą,
(1) kadangi Tarybos sprendimu 79/542/EEB [2] su paskutiniais pakeitimais, padarytais Sprendimu 1999/227/EB [3], buvo patvirtintas trečiųjų šalių, iš kurių valstybės narės leidžia importuoti galvijus, kiaules, arklinių šeimos gyvūnus, avis ir ožkas, šviežią mėsą ir mėsos produktus, sąrašas;
(2) kadangi Sprendimu 92/160/EEB [4] su paskutiniais pakeitimais, padarytais Sprendimu 1999/228/EB, Komisija tam tikras trečiąsias šalis suskirstė į arklinių šeimos gyvūnų importo regionus;
(3) kadangi registruotų arklių importo sveikatos reikalavimai ir veterinarinis sertifikavimas yra nustatyti Komisijos sprendime 93/197/EEB [5] su paskutiniais pakeitimais, padarytais Sprendimu 1999/227/EB;
(4) kadangi, Kirgizijos Respublikoje atlikus Bendrijos veterinarinį patikrinimą, paaiškėjo, kad veterinarijos tarnybos pakankamai kontroliuoja arklinių šeimos gyvūnų sveikatos būklę;
(5) kadangi Kirgizijos Respublikos veterinarijos tarnybos raštu įsipareigojo per 24 valandas telefaksu, telegrama ar teleksu Komisijai ir valstybėms narėms pranešti patvirtinimą apie bet kokį Direktyvos 90/426/EEB A priede išvardytų infekcinių arba užkrečiamųjų arklinių šeimos gyvūnų ligų protrūkį, apie kurį šioje šalyje privaloma pranešti, o per atitinkamą laiką - apie visus arklinių šeimos gyvūnų skiepijimo arba jų importo politikos pasikeitimus;
(6) kadangi kiekvienais metais Kirgizijos Respublikoje arkliai tiriami dėl įnosių ir ne mažiau kaip šešis mėnesius tyrimo rezultatai yra neigiami; kadangi Kirgizijos Respublikoje niekada nebuvo Afrikinės arklių ligos, Venesuelos arklinio encefalomielito ir vezikulinio stomatito protrūkio;
(7) kadangi arklių virusinio arterito kontrolė dar tik prasidėjo ir šios šalies statuso šios ligos požiūriu negalima galutinai apibrėžti; kadangi reikėtų atlikti vyresnių nei 180 dienų nekastruotų į Bendriją importuoti skirtų eržilų šios ligos laboratorinį tyrimą;
(8) kadangi buvo pranešta apie kergimo ligos protrūkį tam tikrose Kirgizijos Respublikos dalyse, tačiau Issyk-Kul regionas ne trumpiau kaip šešis mėnesius nėra apimtas kergimo ligos ir buvo gautos oficialios garantijos, kad vykdoma oficiali arklinių šeimos gyvūnų judėjimo į šį regioną iš likusių šalies dalių veterinarinė kontrolė;
(9) kadangi, atsižvelgiant į arklinių šeimos gyvūnų sveikatos būklę tam tikrose Kirgizijos Respublikos dalyse, tikslinga šiai šaliai taikyti regionalizaciją tam, kad į Bendriją būtų leidžiama importuoti registruotus arklius tik iš tos Kirgizijos Respublikos teritorijos dalies, kuri nėra apimta šios ligos;
(10) kadangi gyvūnų sveikatos reikalavimai ir veterinarinis sertifikavimas turi būti nustatomi atsižvelgiant į gyvūnų sveikatos padėtį atitinkamoje trečiojoje šalyje; kadangi šis atvejis yra susijęs tik su registruotais arkliais;
(11) kadangi Sprendimas 79/542/EEB ir Sprendimai 92/160/EEB ir 93/197/EEB turi būti atitinkamai iš dalies pakeisti;
(12) kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB priedo 2 dalies specialioje registruotiems arkliams skirtoje skiltyje šalių ISO kodų abėcėline tvarka įrašoma ši eilutė:
"KG | Kirgizijos Respublika | x | (1)" |
2 straipsnis
Sprendimo 92/160/EEB priedas iš dalies keičiamas taip:
1) įterpiami šie žodžiai:
"Kirgizijos Respublika (4)
Issyk-Kul regionas";
2) įterpiama ši išnaša:
"(4) Leidžiamas tik nuolatinis registruotų arklių importas į Bendriją."
3 straipsnis
Komisijos sprendimas 93/197/EEB iš dalies keičiamas taip:
1) į I priedo B grupės trečiųjų šalių sąrašą šalių ISO kodų abėcėline tvarka įrašoma "Kirgizijos Respublika(1) (2) (KG)";
2) II priedo B grupės sveikatos sertifikato pavadinimas pakeičiamas taip:
"B - SVEIKATOS SERTIFIKATAS
registruotų arklių iš Kirgizijos Respublikos (1) ir registruotų arklinių šeimos gyvūnų bei veislei ir produkcijai skirtų arklinių šeimos gyvūnų importui į Bendriją iš Australijos, Bosnijos ir Hercegovinos, Bulgarijos, Baltarusijos, Kipro, Čekijos, Estijos, Kroatijos, Vengrijos, Lietuvos, Latvijos, Buvusiosios Jugoslavijos Respublikos Makedonijos, Naujosios Zelandijos, Lenkijos, Rumunijos, Rusijos (1), Slovakijos Respublikos, Slovėnijos, Ukrainos, Jugoslavijos Federacinės Respublikos."
4 straipsnis
Šis sprendimas yra skirtas valstybėms narėms.
Priimta Briuselyje, 1999 m. kovo 17 d.